**D ô v o d o v á s p r á v a**

**A. Všeobecná časť**

Návrh zákona, ktorým sa mení zákon č. 523/2004 Z. z. o rozpočtových pravidlách a verejnej správy a o zmene a doplnení niektorých zákonov v znení neskorších predpisov (ďalej len „návrh zákona“) predkladajú na rokovanie Národnej rady Slovenskej republiky poslanci Národnej rady Slovenskej republiky Peter KREMSKÝ, Milan KURIAK, Vojtech TÓTH, Peter VONS a Peter LIBA.

Cieľom navrhovanej právnej úpravy je, aby aj limity výdavkov na obstaranie osobných automobilov, ktoré sú ekologickými vozidlami, štátnymi rozpočtovými organizáciami a štátnymi príspevkovými organizáciami boli ustanovené nariadením vlády, v ktorom budú osobitne ustanovené limity výdavkov na obstaranie osobných automobilov určených výlučne na prepravu osôb so spaľovacími motormi a osobitne limity výdavkov na obstaranie osobných automobilov určených výlučne na prepravu osôb, ktoré sú ekologickými vozidlami.

Návrh zákona nemá vplyv na rozpočet verejnej správy, služby verejnej správy pre občana, na podnikateľské prostredie, na životné prostredie, na manželstvo, rodičovstvo a rodinu, ani na informatizáciu spoločnosti a tiež nevyvoláva sociálne vplyvy.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

Navrhovanou právnou úpravou sa vypúšťa spôsob určenia limitu výdavkov na obstaranie osobných automobilov určených výlučne na prepravu osôb, ktoré sú zároveň ekologickými vozidlami, pričom sa limity výdavkov na obstaranie osobných automobilov určených výlučne na prepravu osôb, ktoré sú zároveň ekologickými vozidlami, ustanovia priamo v nariadení vlády rovnako ako limity výdavkov pre ostatné osobné automobily.

**K čl. II**

Navrhuje sa nadobudnutie účinnosti od 1. marca 2023.